
Šiaurės ir Baltijos šalių bendras pareiškimas dėl bendradarbiavimo energetikos srityje 
Mes, už energetiką atsakingi Danijos, Estijos, Suomijos, Islandijos, Latvijos, Lietuvos, Norvegijos ir Švedijos ministrai, 2026 m. rugsėjo 4 d. susitikome Taline, Estijoje, pirmajame NB8 formato energetikos ministrų susitikime.  
Mes dar kartą patvirtiname, kad glaudus Šiaurės ir Baltijos šalių bendradarbiavimas yra svarbus stiprinant energetinį saugumą, užtikrinant visiems prieinamą energiją ir remiant ekonominį konkurencingumą. Nors mūsų energetikos sistemos ir nacionalinės aplinkybės skiriasi, mus vienija bendras interesas – saugi, atspari ir gerai veikianti regioninė bei Europos energetikos rinka. 
Dar kartą patvirtiname savo tvirtą paramą Ukrainos nepriklausomybei, suverenumui ir teritoriniam vientisumui. Smerkiame Rusijos tęsiamus išpuolius prieš Ukrainos civilinę energetikos infrastruktūrą, dėl kurių žmonės netenka elektros, šildymo, vandens ir kitų būtinų paslaugų. 
Pabrėžiame, kad Ukrainai būtina skubiai pasirengti 2026–2027 m. žiemai. Vadovaudamiesi atitinkamais nacionaliniais sprendimais, procedūromis ir galimybėmis, toliau koordinuosime veiksmus ir sieksime mobilizuoti papildomą finansinę, humanitarinę ir techninę pagalbą pasitelkdami nusistovėjusius mechanizmus. Raginame teikti pagalbą, kuri atitiktų Ukrainos nustatytus ir patvirtintus prioritetus ir būtų suteikta tada, kai jos labiausiai reikia. Dėkojame pilietinės visuomenės atstovams už solidarumą su Ukraina, įskaitant pastangas renkant lėšas, kurių dėka praėjusią žiemą buvo užtikrintas humanitarinės pagalbos teikimas, ir raginame teikti paramą ir šią žiemą. 
Mes pripažįstame Ukrainą tiek kaip partnerę, kuriai reikalinga nuolatinė parama, tiek kaip vertingos praktinės patirties šaltinį, susijusį su energijos tiekimo palaikymu ir atkūrimu vykstant nuolatinėms fizinėms ir kibernetinėms atakoms. Manome, kad labai svarbu tokiuose forumuose keistis praktine patirtimi ir geriausia praktika, susijusia su kritinės energetikos infrastruktūros apsauga.  Pabrėžiame, kad skubi pagalba, jei įmanoma, taip pat turėtų stiprinti ilgalaikį Ukrainos energetikos sistemos atsparumą, remti jos decentralizaciją ir tolesnę integraciją į Europos energetikos rinką, laikantis Nacionalinio energetikos ir klimato srities veiksmų plano (NEKSVP) 2025–2030 m.
Branduolinių objektų apsauga Ukrainoje yra regioninio ir tarptautinio saugumo klausimas. Branduoliniai objektai jokiu būdu neturi būti puolami, jiems negali būti keliamos grėsmės ar jie negali būti naudojami taip, kad kiltų pavojus branduolinei saugai ar saugumui. Rusijos karas sukėlė beprecedentes grėsmes, įskaitant pakartotinius išorinio elektros tiekimo nutraukimus, grėsmes fiziniam vientisumui, spaudimą eksploatuojančiam personalui bei tiekimo grandinių ir avarinių priemonių sutrikimus. Kadangi kelios Europos šalys svarsto galimybę įdiegti ar plėsti branduolinę energetiką, Ukrainos patirtis rodo, kad branduolinė sauga, saugumas, atsparumas ir pasirengimas avarijoms turi išlikti pagrindiniais Europos energetikos planavimo ir įgyvendinimo aspektais. 
Tikimės, kad 2027 m. Ukrainos atstatymo konferencija duos konkrečių rezultatų energetikos sektoriuje, įskaitant investicijoms parengtus projektus, didesnį savivaldybių atsparumą, papildomo privataus kapitalo pritraukimą ir tolesnę Ukrainos integraciją į Europos energetikos rinką. 
Dar kartą patvirtiname savo įsipareigojimą apsaugoti kritinę energetikos infrastruktūrą Šiaurės ir Baltijos regione, kuri tapo fizinių, kibernetinių ir hibridinių grėsmių taikiniu. Neseniai įvykę incidentai, susiję su povandeniniais vamzdynais, elektros jungtimis ir ryšių kabeliais, dar kartą parodė, kad būtina apsaugoti infrastruktūrą, nuo kurios priklauso mūsų visuomenės. 
Pabrėžiame, kad mūsų energetikos sistemų atsparumas priklauso ne tik nuo atskirų objektų apsaugos, bet ir nuo esminių funkcijų palaikymo, sutrikimų šalinimo bei greito tiekimo atkūrimo. Tam reikalingas pakankamas rezervas, įvairūs tiekimo maršrutai, remonto pajėgumai, saugios skaitmeninės sistemos ir veiksmingi savitarpio pagalbos susitarimai, jei tai yra tikslinga ir techniškai įmanoma. 
Mes palankiai vertiname 2025 m. gegužės 16 d. Vihuloje pasirašytą Susitarimo memorandumą dėl ypatingos svarbos povandeninės infrastruktūros Baltijos jūroje apsaugos. Primename, kad pagal šį memorandumą buvo įsteigta savanoriška Jungtinė Baltijos jūros ekspertų grupė. Jos veikla turėtų papildyti atitinkamas nacionalines, Šiaurės šalių, Baltijos šalių, Europos Sąjungos bei NATO iniciatyvas ir veiksmingai panaudoti turimas finansavimo galimybes. 
Pabrėžiame, kad nuolatinė mūsų energetikos sistemų plėtra bei konkurencinga Šiaurės ir Baltijos šalių energetikos rinka yra būtinos siekiant užtikrinti visiems prieinamą ir patikimą energijos tiekimą, tiekimo saugumą bei pramonės plėtrą. Mūsų energetinių išteklių ir nacionalinių energijos rūšių derinių įvairovė užtikrina mūsų regiono atsparumą ir leidžia jam pirmauti perėjimo prie švarios energijos procese. 
Kai kuriose regiono dalyse nuolatiniai kainų skirtumai, jų svyravimai ir tinklo perkrovimas išlieka dideliais iššūkiais elektros energijos rinkoje. Būtina laiku investuoti į elektros gamybą, tinklus, saugojimą, lankstumą ir atsparią infrastruktūrą. Šie investicijų poreikiai taip pat suteikia puikią galimybę paskatinti ekonomikos augimą regione. Didesnis regioninis skaidrumas, susijęs su planuojama elektros gamyba, dideliais paklausos projektais ir tinklo plėtra, gali sustiprinti investicijų užtikrintumą.
Įsipareigojame dirbti ieškodami sprendimų, kurie užtikrintų investicijų saugumą investuotojams ir skolintojams. Rinkos principais grindžiamos investicijos turėtų išlikti išeities tašku tais atvejais, kai numatomos pajamos užtikrina pakankamą grąžą. Ilgalaikės komercinės sutartys, garantijos, reguliuojamos investicijos, viešojo sektoriaus ar daugiašalės paskolos bei tiksliniai rizikos ir pajamų pasidalijimo mechanizmai gali padėti pritraukti kapitalą tais atvejais, kai vien iš rinkos gaunamos pajamos yra neprognozuojamos. 
Regioninis bendradarbiavimas finansavimo srityje turėtų likti atviras visoms NB8 šalims ir apimti privačias investicijas, nacionalinį finansavimą, Šiaurės šalių finansavimo ir bendradarbiavimo priemones bei, jei taikytina, Europos Sąjungos finansavimą, EEE dotacijas bei finansavimą iš kitų tarptautinių finansų institucijų. 
Kartu mes ir toliau esame pasiryžę mūsų bendrus tikslus energetinio saugumo, atsparumo ir konkurencingumo srityse paversti praktiniu bendradarbiavimu. 

